Meghalt az ember, aki nélkül a PC-s videojátékozás sem jöhetett volna létre
Eric Engstromnak kitüntetett szerepe volt benne, hogy megszülessen a Microsoft multimédiás csomagja, a DirectX. A legendás fejlesztő 55 évesen hunyt el, a halálát egy lábsérülés miatti komplikáció okozta.
Ötvenöt éves korában elhunyt Eric Engstrom, a Microsoft korai éveinek egyik legfontosabb fejlesztője: ő volt ugyanis az egyik szoftvermérnök, aki Alex St. Johnnal és Craig Eislerrel kidolgozta a DirectX nevű multimédiás szoftvercsomagot.

A DirectX hivatalosan a Windows 95-tel debütált, a feladata pedig, hogy a multimédiás alkalmazások – többek közt a videojátékok is – rendben elinduljanak a számítógépen. A szoftvercsomag az eltelt években a Windows szerves részévé vált, a felhasználóknak azt napjainkban is frissíteniük kell, ha valamilyen (játék)szoftvert telepítenek a gépükre.

Engstrom a microsoftos évei alatt a Windows Mobile, továbbá a redmondi cég online szolgáltatásainak fejlesztéseihez is nagyban hozzájárult. A legnagyobb eredményt azonban a DirectX megszületése jelentette, mely a szakértők óvatos becslései szerint még hosszú ideig a Windows és az Xbox játékkonzol egyik fontos építőköve marad.

A szoftvermérnök Engstrom december 1-jén hunyt el, de a haláláról szóló első hírek csak most jelentek meg. A Microsoft munkatársa egy lábsérülésből eredő incidens miatt veszítette életét: a férfi lábára egy monitor esett a laboratóriumi munkavégzés közben, amely után – a túl sok fájdalomcsillapító miatt – májkárosodás lépett fel nála.
videojátékozás játék PC Eric Engstrom PC-játék videojáték directx tech